  Майя Бывальцева Куазь шуныт луэм дырысен Удмуртиын 15 сюрс 856 адями лемтэй мертчиськемен эмъяськонниосы вазиськизы, соос пӧлын 2 сюрс 736 нылпиос. Вир сюпсисьлэсь курадӟонэ шедизы одӥг ареслэсь пичи 90 нылпиос но. Со сярысь Роспотребнадзорлэн элькунъя валтӥсь управлениезлэн пресс-службаез ивортӥз. Тужгес трос вазиськисьёс Ижкарын (8 сюрс 234 адями), Воктаын (995), Глазкарын (720), Можгаын (650) пусъемын. Озьы ик Можга ёросын (557), Кез (401), Эгра (378), Ува (353), Шаркан (324) ёросъёсын. Ижкарын лемтэй мертчиськон учыръёсъя валтӥсь инты басьтэ Киров нимо парк – 108 учыр, со пӧлын 38 нылпиос. Озьы ик вир сюпсисьёсты Кызьпу арамаысь (7 учыр), Драгунов оружейниклэн скверысьтыз (10, со пӧлын 7 пиналъёс), Космонавтъёслэн паркысьтызы (7 учыр, со пӧлын 1 пинал), Горький нимо Гужем садысь (3 пиналъёс), Титов нимо скверысь (2) вайизы. Со сяна, лемтэйёс адямиослы шайвылъёсын мертчиськылӥзы. Лемтэйёслэсь интывылъёсты тазатон ужъёсты нуон дыръя куронъёсты тӥян, быдэстэм ужлэсь ӟечлыксэ дыраз эскерымтэ понна управление административной эрикрадэз тӥян сярысь 22 протоколъёс гожтӥз, 43 сюрс 200 манет тыр штраф тырытон сярысь 18 пуктэт кутӥзы Роспотребнадзорлэн управлениез ивортэмъя, ар кутсконысен Удмуртиын 20 адями лемтэй энцефалитэн черлаз, со пӧлын куинь пиналъёс. Боррелиозэн – 22 мурт, со пӧлын одӥг нылпи.  Тегъёс: Тазалык Ижкар Роспотребнадзор Удмуртия лемтэй инкуазь  